อนุรักษ์ประติมากรรมปูนปั้นวัดช้างรอบอุทยานกำแพงเพชร พร้อมเชื่อม 3 แหล่งมรดกโลกกระตุ้นการท่องเที่ยว
นายกิตติพันธ์ พานสุวรรณ อธิบดีกรมศิลปากร กล่าวว่า ได้จัดโครงการอนุรักษ์ประติมากรรมปูนปั้นวัดช้างรอบ อุทยานประวัติศาสตร์กำแพงเพชร ซึ่งเป็นหนึ่งในแหล่งมรดกโลกของประเทศไทย ล่าสุดประติมากรรมรูปช้างและลวดลายปูนปั้นต่างๆ อยู่ในสภาพชำรุดเสี่ยงต่อการพังทลายต้องเร่งดำเนินการอนุรักษ์ โดยอุทยานประวัติศาสตร์กำแพงเพชร สำนักศิลปากรที่ 6 สุโขทัย และกลุ่มอนุรักษ์จิตรกรรมประติมากรรม กองโบราณคดี จะร่วมกันจัดทำแนวทางการดำเนินงานอนุรักษ์ประติมากรรม รูปช้างและลวดลายปูนปั้นประดับวัดช้างรอบ กำหนดแล้วเสร็จภายในปี 2565 เน้นการทำความสะอาดคราบไคล สิ่งสกปรกและวัชพืช เสริมความมั่นคงของศิลาแลง อิฐ ดินเผา ลวดลายประดับตกแต่งโดยใช้วัสดุดั้งเดิมที่ใช้สำหรับการอนุรักษ์หรือวัสดุทดแทนที่ได้รับการยอมรับตามหลักสากล   ระหว่างการอนุรักษ์ประติมากรรมปูนปั้นวัดช้างรอบ ได้ให้สำนักศิลปากรที่ 6 สุโขทัย ทำการสำรวจเพื่อจัดทำแผนการบูรณะองค์เจดีย์ประธานและพื้นที่โดยรอบ  หลังจากดำเนินการแล้วเสร็จให้จัดทำแผนประชาสัมพันธ์การท่องเที่ยวที่เชื่อมโยง 3  แหล่งมรดกโลก ได้แก่ อุทยานประวัติศาสตร์สุโขทัย-ศรีสัชนาลัย-กำแพงเพชร เข้าด้วยกัน ซึ่งหน่วยงานที่เกี่ยวข้องได้มีการจัดระบบอำนวยความสะดวกทั้งการขยายถนน การปรับปรุงภูมิทัศน์เป็นการรองรับการท่องเที่ยวหลังวิกฤติโควิด-19 คลี่คลายอีกด้วย